b'\n_START_ARTICLE_\nJanez Pirnat\n_START_SECTION_\n\xc5\xbdivljenjepis\n_START_PARAGRAPH_\nJanez Pirnat, sin kiparja Nikolaja Pirnata in pisateljice Nade Kraigher, je \xc5\xa1tudiral kiparstvo na Akademiji likovnih umetnosti v Ljubljani (1953 - 1959) pri prof. Fran\xc4\x8di\xc5\xa1ku Smerduju in prof. Karlu Putrihu. Udele\xc5\xbeil se je kiparskega simpozija Forma Viva v Portoro\xc5\xbeu leta 1965. Od tedaj je sodeloval na \xc5\xa1tevilnih razstavah v Sloveniji in Jugoslaviji. Pojavljal se je na  razstavah v Ljubljani, Zagrebu, Beogradu, Skopju, Titogradu, Sarajevu, Splitu, Subotici in v Veroni, Vincenzi (Italija), kjer se je predstavil kot odli\xc4\x8den kipar. Raziskoval je probleme kubisti\xc4\x8dno pojmovane figure in figurativnosti nasploh, to ga je pripeljalo do abstrahiranja klasi\xc4\x8dnega torza in naprej do zapletenih dvo in ve\xc4\x8dobraznih, zlasti kamnitih plastik. Njegovi kipi so na prvi pogled kot nedokon\xc4\x8dani ali po\xc5\xa1kodovani stebri ali odkrhnjene skale, v katerih razlo\xc4\x8dimo obline teles. Vsi izdelki imajo razpoznaven, avtorski izraz, ki ga je roka klesarja ali modelarja ne\xc5\xbeno vtisnila v materijo. Poleg ustvarjanja v kamnu je tudi odli\xc4\x8den risar in grafik._NEWLINE_V Ljubljani so njegovi: spomenik partizanskim generalom in Francu Rozmanu Stanetu na vogalu \xc5\xa0ubi\xc4\x8deve in Slovenske ceste, portret Jurija Vege ob Tr\xc5\xbea\xc5\xa1ki cesti, spominski relief Jo\xc5\xbeetu Ple\xc4\x8dniku v kleti Narodne in univerzitetne knji\xc5\xbenice, spominski relief Gabrijelu Gruberju na vogalu Gruberjeve pala\xc4\x8de (Arhiv Slovenije) ob Levstikovem trgu, kip Marjana Kozine v avli Slovenske filharmonije. Pirnatovi spomeniki, postavljeni drugod po Sloveniji: Valentinu Stani\xc4\x8du v Kanalu, Antonu Velu\xc5\xa1\xc4\x8dku v Novi Gorici, Stanku Bloudku v Idriji, NOB na Prevojah pri \xc5\xa0entvidu in Mariji Tereziji v \xc5\xa0en\xc4\x8durju. _NEWLINE_Kipar si je uredil drugi dom in kiparski atelje na Siparju in v Gro\xc5\xbenjanu v Istri ter v zadnjem \xc4\x8dasu na Bra\xc4\x8du v Dalmaciji. Poleg ustvarjanja v kamnu se posve\xc4\x8da tudi risanju in grafiki. V Ljubljani na podstrehi hi\xc5\xa1e Rimska cesta 9 je desetletja vsako leto v prednovoletnem \xc4\x8dasu prirejal razstave svojih del skupaj s \xc5\xa1e enim vabljenim ustvarjalcem. V razstavnih dneh je bila podstreha \xc5\xbeivahen dru\xc5\xbeabni prostor, sre\xc4\x8di\xc5\xa1\xc4\x8de premnogih Ljubljan\xc4\x8danov.'